Май-Төр кербен сарайы

Май-Төр кербен сарайы – 10–13-кылымдарга таандык археологиялык эстелик. Жети-Өгүз районунда Кум-Төр алтын кенинен 20–21 км түндүк-батышта, Кашка-Суу, Май-Төр сууларынын кошулушундагы Үч-Чат коктусунда жайгашкан. 1997-жылы Кум-Төр археологиялык экспедициясы тарабынан ачылган. Пайдубалы (1,60 м) таштардан кыналып, дубалы топурак сокмо, айрым жерлери бышырылган кыштан тургузулган. Сарайдын кире беришинде туурасы 3 м болгон портал арка жасалган. Дубалдардын жазылыгы 5 м келип, айланасы аң менен курчалган. Кербен сарайдын борбордук бөлүгүндө чарбак жайгашып, дубалдарга ыктай каалгалары чарбакты караган 16 бөлмө болгон. Карапа идиштердин сыныктары (казан, чөйчөк ж. б.), караханиддер дооруна таандык коло тыйындар, чырактар, жаа калдыктары жана кооздук буюмдар табылган. Май-Төр кербен сарайы Ысык-Көл өрөөнүнүн тескей багытындагы Улуу Жибек жолунун Чыгыш Түркстан багытын тейлеген. Эстеликти археологдор К. Ш. Табалдиев, М. И. Москалёв жана О. А. Солтобаевдер изилдеген.
Категория: Археология
Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7